Dec 27,2018
ఎట్టకేలకు మార్కెట్లకు ఉపశమనం
ముంబయి : వరుసగా మూడు రోజులు నష్టాలను ఎదుర్కొన్న దేశీయ స్టాక్‌ మార్కెట్లకు బుధవారం ఎట్టకేలకు ఉపశమనం లభించింది. ముఖ్యంగా హెచ్‌డిఎఫ్‌సి సూచీలు, రిలయన్స్‌ ఇండిస్టీస్‌ స్టాక్స్‌ ప్రధాన మద్దతును అందించాయి. దీంతో బిఎస్‌ఇ సెన్సెక్స్‌ 180 పాయింట్లు లేదా 0.51 శాతం రాణించి 35,650 వద్ద ముగిసింది. ఎన్‌ఎస్‌ఇ నిఫ్టీ 66 పాయింట్లు లేదా 0.62 శాతం లాభపడి 10,730 వద్ద ముగిసింది. అంతర్జాతీయంగా అమెరికా మార్కెట్లు అర శాతం మేర పెరగడం ఇతర దేశాల మార్కెట్లకు మద్దతునిచ్చాయి. మరోవైపు డాలర్‌తో రూపాయి మారకం విలువ ఇంట్రా ట్రేడింగ్‌లో 39 పైసలు పటిష్టమై 69.75కు చేరడం మదుపర్లలో విశ్వాసాన్ని నింపింది. తుదకు రూపాయి విలువ ఏడు పైసలు బలోపేతమై 70.07 వద్ద ముగిసింది. మరోవైపు అంతర్జాతీయ మార్కెట్‌లో చమురు ధరలు 43 సెంట్లు తగ్గి 50.90 డాలర్ల వద్ద నమోదయ్యింది. దీంతో ఏడాది కనిష్టానికి చమురు ధరలు దిగిరావడం తదితర పరిణామాలు భారత మార్కెట్లకు లాభాలను తెచ్చిపెట్టాయి.
సెన్సెక్స్‌-30లో భారతీ ఎయిర్‌టెల్‌ అత్యధికంగా 3.95 శాతం పెరిగింది. ఇదే క్రమంలో హెచ్‌డిఎఫ్‌సి 2 శాతం, హెచ్‌డిఎఫ్‌సి బ్యాంకు 1.96 శాతం, ఎల్‌అండ్‌టి 1.14 శాతం, బజాజ్‌ ఆటో 1.10 శాతం చొప్పున అధికంగా లాభపడిన వాటిలో ముందు వరసలో ఉన్నాయి. మరోవైపు సన్‌ ఫార్మా, యస్‌ బ్యాంకు, టిసిఎస్‌, ఎన్‌టిపిసి, టాటా మోటార్స్‌ సూచీలు 1.78 శాతం నుంచి 0.70 శాతం వరకు అధికంగా విలువ కోల్పోయిన వాటిలో టాప్‌లో ఉన్నాయి.
మీ స్నేహితులకు రికమెండ్ చెయ్యండి